PASKAIDROJUMA RAKSTS

1.PRIEKŠLIKUMA KONTEKSTS

Finansiālās krīzes dēļ Grieķijā ir vērojama pastāvīga negatīva izaugsme, nopietnas likviditātes problēmas un trūkst publisku līdzekļu investīcijām, kas ļoti nepieciešamas izaugsmes straujai kāpināšanai un jaunu darbvietu izveidei. Tāpēc paziņojumā "Jauns sākums nodarbinātības un izaugsmes veicināšanai Grieķijā" kā izņēmuma pasākumu, kurš izriet no nepieredzētās situācijas, kas Grieķijā izveidojusies minētajos apstākļos, Komisija ierosina trīs elementus, kam jānodrošina, ka no Eiropas Reģionālās attīstības fonda (ERAF), Eiropas Sociālā fonda (ESF), Kohēzijas fonda (KF) un Eiropas Jūrlietu un zivsaimniecības fonda (EJZF) pieejamais ES finansējums patiešām tiek izmantots vietējām investīcijām un iespējami drīz nonāk pie saņēmējiem. Šajā kontekstā, lai nekavējoties stimulētu investīcijas, Komisija attiecībā uz finansējumu, kas 2014.–2020. gada periodam pieejams no kohēzijas politikas programmām mērķim "Investīcijas izaugsmei un nodarbinātībai" un no EJZF atbalstītajām programmām, ierosina paaugstināt sākotnējā priekšfinansējuma apjomu. Turklāt, lai uzlabotu to, kā faktiski tiek izmantots kohēzijas politikas finansējums, kas pieejams darbību finansēšanai, no programmām, kuras pieņemtas 2007.–2013. gada periodam, tajā ierosināts celt maksimālās līdzfinansējuma likmes un plānošanas perioda beigās paaugstināt maksimālos apjomus programmu maksājumiem.

2.JURIDISKAIS PAMATS, SUBSIDIARITĀTE UN PROPORCIONALITĀTE

Tiek ierosināts Regulas (ES) Nr. 1303/2013 134. pantā iekļaut papildu punktu, kurā Grieķijā īstenotām 2014.–2020. gada kohēzijas politikas darbības programmām mērķim "Investīcijas izaugsmei un nodarbinātībai" un EJZF finansētajām programmām paredzētu papildu sākotnējo priekšfinansējumu. Tiek arī ierosināts trīs papildu punktus pievienot Regulas (ES) Nr. 1303/2013 152. pantam, lai priekšfinansējuma maksājumu un starpposma maksājumu kumulatīvais kopapjoms varētu būt 100 % un līdz 100 % varētu paaugstināt līdzfinansējuma likmi 2007.–2013. gada darbības programmām mērķiem "Konverģence" un "Reģionālā konkurētspēja un nodarbinātība".

3.EX - POST IZVĒRTĒJUMU REZULTĀTI, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMI

Apspriešanās ar ārējām ieinteresētajām personām nenotika.

4.IETEKME UZ BUDŽETU

Ierosinātie grozījumi nekā nemaina daudzgadu finanšu shēmas gada maksimālos apjomus, kas saistībām un maksājumiem noteikti Regulas (ES) Nr. 1311/2013 I pielikumā. Priekšlikuma būtība ir maksājumu apropriāciju intensīvāka īstenošana sākumposmā, un tā ietekme uz 2014.–2020. gada perioda budžetu ir neitrāla.

Saistību apropriāciju ikgadējais sadalījums Eiropas Reģionālās attīstības fondam, Eiropas Sociālajam fondam un Kohēzijas fondam nemainās.

Papildu maksājumu apropriācijas, kas vajadzīgas, lai tūlīt varētu kompensēt 2007.–2013. gada perioda līdzfinansējuma likmju paaugstināšanu un maksājumu maksimālo apjomu likvidēšanu, ir 500 miljoni EUR 2015. gadā, un vēl arī 500 miljoni EUR papildu sākotnējam priekšfinansējumam 2015. gadā.

Atkarībā no 2015. gada starpposma maksājumu pieteikumu iesniegšanas dinamikas šīs papildu maksājumu apropriācijas potenciāli var segt no maksājumu apropriācijām, kas paredzētas 2014.–2020. gada programmu starpposma maksājumiem. Maksājumu pieteikumu iesniegšanu varētu ietekmēt tas, ka dalībvalstis programmas iestādes izraugās novēloti, bet starpposma maksājumu pieteikumus var iesniegt tikai tad, kad iestādes ir izraudzītas. Komisija pārraudzīs stāvokli un vajadzības gadījumā ierosinās attiecīgus priekšlikumus.

Tomēr 500 miljonu EUR papildu priekšfinansējums 2016. gadam nebija paredzēts 2016. gada budžeta projektā. Tajā nebija paredzēta arī ietekme, ko 2016. gadā atstās maksimālo līdzfinansējuma likmju un maksājumu maksimālo apjomu paaugstināšana 2007.–2013. gada programmām. Tāpēc Komisija, iespējams, ierosinās papildu maksājumu vajadzības segt, izmantojot 2016. gada budžeta projekta grozījumu vēstuli, kurā ņemtas vērā pārskatītas dalībvalstu prognozes, vēl notiekošā programmu pieņemšana un stāvoklis ar programmas iestāžu izraudzīšanos.

Aplēstā ietekme uz 2017. gada budžetu tiks iekļauta nākamajā budžeta procedūrā.

5.PĀRĒJIE ELEMENTI

Priekšlikumā noteikts, kādā kārtībā ziņot par šo ārkārtas pasākumu īstenošanu.

2015/0160 (COD)

Priekšlikums

EIROPAS PARLAMENTA UN PADOMES REGULA,